Hans Andersen (V), 2014-01-28:
Tak for det.
Den danske beskæftigelsesindsats hører til blandt verdens dyreste, og de fleste anerkender efterhånden, at vi slet ikke får nok for de mange milliarder kroner, der bruges hvert år.
Derfor skal indsatsen tilrettelægges, så den bliver mere effektiv og høj grad passer til den enkelte lediges og til virksomhedernes behov.
Ikke alle har brug for den samme hjælp, og derfor kan ressourcestærke arbejdsmarkedsparate ledige også sagtens få et større ansvar for deres jobsøgning.
Med forslaget her lægger vi op til at give de arbejdsmarkedsparate ledige frit valg til at vælge, om deres jobsøgning skal forankres hos det lokale jobcenter, et andet jobcenter eller hos en godkendt privat aktør.
Det kunne f.eks. være et vikarbureau, en virksomhed eller en a-kasse.
Vi mener, at jobindsatsen fortsat skal være forankret i de kommunale jobcentre, men opgaven med jobsøgning for de arbejdsmarkedsparate ledige kan med fordel udbydes.
Valgfriheden kan nemlig give de ledige større motivation til at gøre en indsats, og erfaringerne fra opgaver, som konkurrenceudsættes, viser, at det skaber grundlag for bedre kvalitet til en lavere pris, og på den måde får vi mere beskæftigelse for pengene.
For os er det vigtigt, at der også bliver ryddet ud i de aktører, der ikke formår at hjælpe de ledige, og at alle, der er gode til netop at hjælpe de ledige i job, kommer i spil.
Vi ved f.eks., at Dansk Metals a-kasse har haft succes med at hjælpe ledige i arbejde, og en privat aktør som ISS er også klædt godt på til opgaven.
Derfor vil det også være en dårlig og utilstrækkelig løsning kun at lade a-kasserne varetage opgaven, som nogle foreslår, eller at lade de ledige vælge mellem enten a-kassen eller jobcenteret, som det f.eks. står i de foreløbige Carsten Koch-anfalinger.
Så med det beslutningsforslag her fremsat af Liberal Alliance, Det Konservative Folkeparti og Venstre foreslår vi, at regeringen pålægges at fremsætte forslag til ændring af reglerne om ansvaret for og styringen af den aktive beskæftigelsesindsats, så arbejdsmarkedsparate ledige får et frit valg til at vælge, om deres jobsøgning skal forankres i et lokalt jobcenter, i et andet jobcenter eller hos en godkendt privat aktør.
Nu har vi så haft en debat, og jeg lyttede mig til, at ministeren sådan set var optaget af det her med det frie valg, men måske mest var optaget af, at det ikke var så afgørende, hvem der stod for indsatsen, så længe den var god.
Man kan jo betragte det som en udstrakt hånd, i forhold til at vi snart skal forhandle om at gøre indsatsen bedre for de ledige.
Det vælger jeg at gøre, og så skal der ikke være nogen tvivl om, at det at give de ledige frit valg ligger os meget på sinde.
Den socialdemokratiske ordfører var måske mindre klar i forhold til præcis det frie valg, men på nuværende tidspunkt, lyttede jeg mig til, kunne man ikke forvente at få flere klare meldinger, så det må vi jo tage til takke med.
Dansk Folkeparti sagde, at det skulle ses i sammenhæng, og var åben over for at bruge de bedste.
Det sidste er vi meget enige i.
Og så var der Enhedslisten, som mente, at de ledige først og fremmest skulle have kontakt til a-kasserne i den første del af deres ledighedsperiode.
Det sidste er vi uenige i.
Vi mener, at ledighedsindsatsen skal forankres i kommunerne, og derfra skal man så give et frit valg også til at benytte sig af de bedste a-kasser.
Men samlet set tror jeg, at det frie valg på beskæftigelsesområdet sådan set er kommet for at blive.
Vi har jo set andre steder på andre velfærdsområder i Danmark, at det frie valg stille og roligt bliver en del af hverdagen, og det tror jeg også det vil komme til at blive her på beskæftigelsesområdet.
Tak for debatten.